གལ་སྲིད་ཡར་ཀླུང་གཙང་པོ་བྱ་བའི་ཐ་སྙད་དེ་ཡུལ་ཡར་ལུང་ལ་བརྟེན་ནས་མིང་དུ་ཐོགས་པའི་དབང་དུ་བཏང་ན་ཡང༌།ལྷོ་ཁ་ས་ཁུལ་གྱི་སྣེ་གདོང་རྫོང་གི་ཡར་ཀླུང་ཡུལ་དུ་འབབ་སྐབས་ཡར་ཀླུངས་གཙང་པོ་ཟེར་ཞེས་པའི་འགྲེལ་བཤད་དེ་ནི་བྱུང་རྒྱལ་དུ་བཤད་པ་ལྟ་བུ་ཞིག་ལས།མི་སེམས་ལ་འབབ་པའི་རྒྱུ་མཚན་ནམ་ཁུངས་ལུང་ཅི་ཡང་མེད་པ་དེ་འདྲ་ཡིན་མི་སྲིད་སྙམ།ཆེས་ལྐོག་གྱུར་གྱི་ཐ་སྙད་འདིའི་རིགས་ལ་དཔྱད་པ་བྱེད་སྐབས་མཁས་དབང་དགེ་འདུན་ཆོས་འཕེལ་གྱིས་བོད་ཅེས་པའི་མིང་ཚིག་སྐོར་ལ་རྗེ་གཉའ་ཁྲི་བཙན་པོ་སོགས་ལ་བོད་རྗེ་དང་སྤུར་རྒྱལ་ཞེས་འབོད་པ་དེ་ཡང༌།ཡོངས་གྲགས་ཀྱི་བསམ་འཁྱེར་ལྟར་ན་ཡུལ་གྱི་མིང་རྗེ་ལ་ཐོགས་པ་ལྟར་སྣང་མོད་ཀྱི།དོན་ལ་རྒྱལ་པོའི་མཚན་ཡུལ་ལ་ཐོགས་པ་སོགས་ཀྱང་སྲིད་དོ།དཔེར་ན།ཅིན་རྒྱལ་རབས་ཀྱིས་བཟུང་བའི་རྒྱ་ནག་གི་ཡུལ་ཀུན་ལ་ཙི་ན་བྱ་བ་དང༌།རྒྱལ་པོ་བྷཱ་ར་ཏས་བཟུང་བའི་རྒྱ་གར་ཡུལ་ཀུན་ལ་བྷཱ་ར་ཏ་ཞེས་གྲགས་པ་བཞིན་ནོ་ཞེས་གསུངས་པ་དེ་དག་ཀྱང་རང་རེའི་བློ་སྒོ་འབྱེད་པའི་ལྡེ་མིག་ཅིག་ཏུ་བརྩི་འོས་པ་སྟེ།སྤུ་རྒྱལ་བཙན་པོའི་གདུང་རབས་ཐོག་མར་འབྱུང་ཁུངས་ནི་ལྷོ་ཁའི་ཡུལ་ཡར་ལུང་དུ་ཡིན་པར་ཀླན་ཀ་ཅི་ཡང་མེད་ཅིང༌།དེ་ནས་རིམ་བཞིན་འཕྲུལ་གྱི་རྒྱལ་བློན་རྣམས་ཀྱི་མཐུ་ལས་མངའ་འབངས་ཕྱོགས་བཞིར་རྒྱ་བསྐྱེད་པ་ཡིན་ཏེ།ཏུན་ཧོང་གི་གནའ་ཡིག་ལས་འབྱུང་བ་བཞིན་བཙན་པོ་སྲོང་བཙན་སྐུ་ངོ་མས།དབས་དབྱི་ཚབ་ཕ་སྤད་དམ།ཡང་ན་མགར་སྟོང་བཙན་ཡུལ་ཟུང་སོགས་བློན་པོ་ཤེས་པ་ཅན་རྣམས་དང་དགྱེས་སྐྱེམས་སྟོན་མོ་གསོལ་ཞིང༌།དབུ་སྙུང་བྲོ་མནའ་བསྩལ་བའི་མགུར་གསུངས་པའི་ནང་ཡུ་བུ་ནྀ་རྗེ་དང་བློན།ཡར་མོ་ནི་ཆུ་ཐུངས་ཀྱིས།མདོ་ནས་ནྀ་རྩང་དུ་བསྲིང༌།ཡར་མོ་ནི་ཞེང་ཆུངས་ཀྱིས།ལྷོ་ནས་ནྀ་བྱང་དུ་བསྐྱེད།མ་ཐུན་ནི་མཐའ་བཞི་རྒྱལ།ཞེས་འཁོད་པ་ལྟར་གྱི་ཡར་མོ་འམ་ཡར་མོ་རྣམ་བཞི་ཞེས་ཡར་ལུང་ལ་ཟེར་བ་ཡིག་རྙིང་དག་ལ་གསལ་ཞིང་དེ་ཡང་སྔོན་ཆད་ཡར་ལུང་བཙན་པོའི་ཆབ་འབངས་མངའ་རིས་དེ་ཕུ་གངས་རི་ཡང་ལྷ་ཤམ་པོ་ནས།མདའ་གཙང་ཆབ་སྔོན་མོའི་ཆུ་ཁ་བར་དུ་རྫོགས་པ་བཅས་ཀྱི་ཡུལ་གཞུང་ཐུང་ངུ་དེ་སྐབས་དེར་མདའ་ཡར་ཆབ་གཙང་པོའི་ཆུ་མཇུག་ཀོང་རོང་གི་མཐའ་ནས།ཕུ་ཡར་ཆབ་གཙང་པོའི་ཆུ་མགོ་ཞང་ཞུང་ཡུལ་གྱི་བར་གཞུང་ལ་བསྲིངས་པ་དང༌།དེ་བཞིན་ཡར་ལུང་གི་ཡུལ་ཁ་ཞེང་ཆུང་ངུ་དེ་ཡང་ད་ཆ་ལྷོ་མོན་གྱི་ཡུལ་ནས།བྱང་མཐའ་མེད་ཀྱི་འབྲོག་ཐང་མ་ཟད་ཀྱི་བར་དུ་རྒྱ་སྐྱེད་དེ།མི་མཐུན་མཐའ་བཞིའི་དགྲ་བོ་ཀུན་ལས་རྣམ་པར་རྒྱལ་བ་ཡིན་གསུངས་པ་ལྟར།ཡར་ཀླུང་བཙན་པོའི་ཆབ་འོག་ཤར་ནས་ནུབ་བར་གྱི་རིང་ཚད་དེ་ཡར་ཆབ་སྔོ་མོའི་བཞུར་ཚད་དང་མཚུངས་པར་བསྟན་པ་བཞིན་དུས་དེ་ཙམ་ནས་བཟུང་སྲིད་པའི་ཆུ་ཀླུང་ཆེན་པོ་འདི་ལའང་ཡར་ཀླུང་གཙང་པོ་བྱ་བའི་ཐ་སྙད་དེ་ཐོགས་པ་ཡིན་ཞེས་འགྲེལ་ན་འཐད་པ་ཡིན་སྙམ་པ་འདིའང་དཔྱད་གཞིའི་ཚུལ་དུའོ།།མདོར་ན་དེང་གི་དུས་སུ་ཡར་ཀླུང་གཙང་པོ་ཞེས་པའི་ཐ་སྙད་དེ་གང་སར་རླུང་ལྟར་གྲགས་པས་ཚགས་པར་དང༌།དུས་དེབ་ཁགརྒྱང་བསྒྲགས།བརྙན་འཕྲིན།ཐ་ན་གཞས་ཚིག་ཚུན་ཆད་གང་ས་ཅི་ཐད་ནས་མི་རྣམས་ཀྱིས་མཐོང་ཐོས་ཡང་ཡང་ཡོང་བའི་མིང་ཚིག་ཅིག་ཏུ་གྱུར་པར་བརྟེན་རང་ལྗོངས་ཙམ་དུ་མ་ཟད།རྒྱལ་ཡོངས་དང་ཐ་ན་འཛམ་གླིང་གི་ཡུལ་གྲུ་ཇི་སྙེད་ཅིག་ཏུ་ཡང་ཉིན་བཞིན་རྒྱ་ཁྱབ་འགྲོ་བཞིན་ཡོད།དེར་བརྟེན་འཛམ་གླིང་ཡང་རྩེའི་གནས་མཆོག་ཁ་བ་ཅན་གྱི་མཚོན་རྟགས་སུ་གྱུར་པའི་གྲགས་ཅན་སྲིད་པའི་རི་ཆུ་དག་གི་མཚན་སྙན་འདི་རིགས་ཀྱི་འབྱུང་ཁུངས་སམ་གོ་དོན་གང་ཡིན་པ་དེར་ཅུང་ཚན་རིག་ལྡན་ལ་དོན་དངོས་དང་མཐུན་གང་ཐུབ་ཅིག་འཚོལ་ཞིབ་བྱ་རྒྱུའི་དོན་དུ་དམིགས་ནས་མེ་ཏོག་མཉམ་བཞད་ཀྱི་མཛད་ཕྱོགས་གཞིར་བཟུང་བགྲོ་གླེང་གི་ཚུལ་དུ་དཔྱད་གཞིའི་ཆེད་རྩོམ་འདི་འདྲ་ཞིག་རྟ་ངན་པ་རྒྱུག་པ་དེ།བཟང་པོའི་སྣ་ཁྲིད་དུ་འགྱུར་རེས་སྤེལ་བ་ལགས་ན་ཐོས་པ་རྒྱ་མཚོའི་ཕ་རོལ་དུ་སོན་ཞིང༌།རྣམ་དཔྱོད་པདྨའི་འདབ་སྟོང་ལྟར་ཡངས་པའི་མཁྱེན་ལྡན་རྣམ་པ་ཚོས་ནོར་འཁྲུལ་དུ་གྱུར་རིགས་ལ་སུན་འབྱིན་ཚུད་པའི་མཐའ་དཔྱོད་ཀྱི་རོགས་རམ་དང་སློབ་སྟོན་གང་མང་ལྷུག་པོར་སྩོལ་བའི་རེ་འདུན་ཞུ་བ་ལགས་སོ།།